title: 2012/594/EU: Euroopan parlamentin päätös, 10. toukokuuta 2012 , vastuuvapauden myöntämisestä Eurojust-yksikön talousarvion toteuttamisesta varainhoitovuonna 2010#Euroopan parlamentin päätöslauselma, 10. toukokuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä Eurojust-yksikön talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/267

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä Eurojust-yksikön talousarvion toteuttamisesta varainhoitovuonna 2010
   (2012/594/EU)
   EUROOPAN PARLAMENTTI, joka

               —

               ottaa huomioon Eurojust-yksikön lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Eurojust-yksikön tilinpäätöksestä varainhoitovuodelta 2010 sekä yksikön vastaukset (1),

               —

               ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Eurojust-yksikön perustamisesta vakavan rikollisuuden torjunnan tehostamiseksi 28 päivänä helmikuuta 2002 tehdyn neuvoston päätöksen 2002/187/YOS (3) ja erityisesti sen 36 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0128/2012),

               1.

               myöntää Eurojust-yksikön hallinnolliselle johtajalle vastuuvapauden yksikön talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Eurojust-yksikön hallinnolliselle johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 366, 15.12.2011, s. 140.

      (2)  EYVL L 248, 16.9.2002, s. 1.

      (3)  EYVL L 63, 6.3.2002, s. 1.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä Eurojust-yksikön talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon Eurojust-yksikön lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen Eurojust-yksikön tilinpäätöksestä varainhoitovuodelta 2010 sekä yksikön vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon Eurojust-yksikön perustamisesta vakavan rikollisuuden torjunnan tehostamiseksi 28 päivänä helmikuuta 2002 tehdyn neuvoston päätöksen 2002/187/YOS (3) ja erityisesti sen 36 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0128/2012),

                  A.

                  ottaa huomioon, että tilintarkastustuomioistuin on saanut kohtuullisen varmuuden siitä, että Eurojustin varainhoitovuoden 2010 tilit ovat luotettavat ja tilien perustana olevat toimet ovat lailliset ja asianmukaiset;

                  B.

                  ottaa huomioon, että parlamentti myönsi 10. toukokuuta 2011 Eurojust-yksikön hallinnolliselle johtajalle vastuuvapauden yksikön talousarvion toteuttamisesta varainhoitovuonna 2009 (5) ja vastuuvapauspäätökseen liitetyssä päätöslauselmassa se muun muassa

                              —

                              pyysi yksikköä tiedottamaan vastuuvapauden myöntävälle viranomaiselle toimista, joita on toteutettu, jotta voitaisiin välttää määrärahojen siirto vuodelta toiselle,

                              —

                              oli huolestunut siitä, että tilintarkastustuomioistuin oli jälleen todennut puutteita palvelukseenottomenettelyjen suunnittelussa ja täytäntöönpanossa; pani merkille varsinkin avointen tointen edelleen liian suuren osuuden (24 prosenttia), vaikka osuus olikin pienempi kuin vuonna 2008 (26 prosenttia) ja vuonna 2007 (33 prosenttia);

                              —

                              kehotti yksikköä toteuttamaan välittömästi toimia palvelukseenottomenettelyn parantamiseksi, väliaikaisen henkilöstön vähentämiseksi, henkilöstöyksikön rakenteen uudistamiseksi, henkilöstöhallintosuunnitelman laatimiseksi, henkilöstötoiminnan seurannan parantamiseksi ja poikkeuksia koskevan luettelon sisällön tarkastelemiseksi;

                  C.

                  ottaa huomioon, että yksikön määrärahat varainhoitovuonna 2010 olivat 32 300 000 euroa eli ne olivat 14,5 prosenttia suuremmat kuin varainhoitovuonna 2009;

                  D

                  ottaa huomioon, että unionin maksuosuus yksikön talousarvioon vuonna 2010 oli 30 163 220 euroa, kun se oli 24 799 400 euroa vuonna 2009 (6), mikä merkitsee 21,62 prosentin lisäystä;

         Talousarvio- ja varainhallinto

                  1.

                  panee merkille, että yksikön vuotuisen toimintakertomuksen mukaan se käytti 97,8 prosenttia vuoden 2010 toimintatalousarvion maksusitoumusmäärärahoistaan; panee erityisesti merkille, että vuoteen 2009 verrattuna talousarvion toteuttamisaste kasvoi:

                              —

                              18,6 prosenttia osastossa I (henkilöstömenot);

                              —

                              6 prosenttia osastossa II (hallinto);

                              —

                              34 prosenttia osastossa III (toimintamenot);

                  2.

                  panee merkille, että komissio myönsi yksikölle 2 159 000 euroa rikosoikeuden ohjelmiin osallistumista varten (yhteiset tutkintaryhmät) ja että se sai 95 prosenttia tästä summasta vuonna 2010;

         Määrärahojen siirrot budjettikohdasta toiseen

                  3.

                  panee vuotuisesta toimintakertomuksesta merkille, että vuonna 2010 talousarviossa tehtiin kuusi siirtoa;

                  4.

                  panee vuotuisesta toimintakertomuksesta merkille, että maksusitoumusmäärärahojen automaattiset siirrot seuraavalle varainhoitovuodelle (avustuksia lukuun ottamatta) kasvoivat 16 prosentista vuonna 2009 aina 20 prosenttiin vuonna 2010 niin, että kokonaissumma vuonna 2010 oli 6 100 000 euroa;

                  5.

                  pyytää yksikköä tiedottamaan vastuuvapauden myöntävälle viranomaiselle toimista, joita on toteutettu, jotta voitaisiin välttää määrärahojen siirto vuodelta toiselle; on erityisen huolestunut osaston III liiallisista siirroista, jotka olivat 38 prosenttia osaston III kokonaisbudjetista; korostaa, että tilintarkastustuomioistuin on korostanut tätä puutetta jo usean vuoden ajan;

                  6.

                  pitää valitettavana vuodelle 2011 siirrettyjen toimintamenojen suurta määrää; panee merkille Eurojust-yksikön vastauksen, jonka mukaan siirrot lisääntyivät lähinnä organisatorisen rakennekatsausprojektin, uuden tietokonelaitteiston infrastruktuurikulujen ja datakäsittelykulujen vuoksi; on tyytyväinen toimenpiteisiin, joita yksikkö aikoo toteuttaa vuonna 2012, ja erityisesti yksikkökohtaisten hankintasuunnitelmien laatimiseen; pyytää Eurojust-yksikköä panemaan nämä toimenpiteet täytäntöön viipymättä; panee tyytyväisenä merkille sitoumuksen hyväksyä hankintamenettelyissä tarvittavat maksut ja tehdä maksusitoumukset mahdollisimman varhaisessa vaiheessa vuotta ja pyytää Eurojust-yksikköä kunnioittamaan tätä sitoumusta;

         Hankintamenettelyt

                  7.

                  panee vuotuisesta toimintakertomuksesta merkille, että vuonna 2010 saatiin päätökseen yhdeksän avointa menettelyä, seitsemän neuvottelumenettelyä, kolme toimielinten välistä menettelyä ja yksi yhteinen menettely kansainvälisen organisaation kanssa, minkä seurauksena tehtiin 29 uutta sopimusta;

                  8.

                  panee merkille tilintarkastustuomioistuimen huomautukset, joiden mukaan yhdessä tapauksessa arviointikomitea ei ollut soveltanut tarjouseritelmissä julkaistuja painotuksia; kehottaa siksi yksikköä estämään vastaavat virheet jatkossa ja varmistamaan, että tarjouskilpailua koskevia laatuvaatimuksia sovelletaan;

         Poikkeuksia koskeva luettelo

                  9.

                  panee vuotuisesta toimintakertomuksesta merkille, että vuonna 2010 poikkeuksia koskevaan luetteloon merkittiin kuusi uutta poikkeuspäätöstä, joista neljä koski talousarvioon, rahoitukseen ja hankintoihin liittyviä kysymyksiä ja kaksi henkilöresursseihin liittyviä kysymyksiä;

                  10.

                  panee erityisesti merkille, että talousarvioon, rahoitukseen ja hankintoihin liittyvät neljä poikkeusta koskivat seuraavia:

                              —

                              Eurojustin varainhoitoasetuksen 23 artiklan 1 kohdassa tarkoitettujen määrärahojen siirtämisoikeuden siirtäminen;

                              —

                              Eurojustin varainhoitosääntöjen 75 artikla ja Euroopan oikeudellisen verkoston avustus; poikkeuksen voimassaolon päättyminen 31. joulukuuta 2010;

                              —

                              sopimuksen jatkaminen, vaikka sen voimassaolon piti päättyä, ja tilanteen päättyminen 27. joulukuuta 2010, jolloin allekirjoitettiin uusi sopimus tarjouskilpailun loppuunsaattamisen jälkeen;

                              —

                              eräässä vuoden 2008 ratkaisupäätöksessä varatun määrän lisääminen (vuonna 2008);

                        kehottaa yksikköä ilmoittamaan vastuuvapauden myöntävälle viranomaiselle vuoden 2010 lopulla vielä jatkuneen kahden poikkeuksen tilanteesta;

                  11.

                  panee henkilöresursseihin liittyvien kysymysten suhteen merkille, että kaksi poikkeusta koskivat seuraavia asioita:

                              —

                              henkilöstöön kuuluvan henkilön nimitystä jatkettiin niin, että henkilö jatkoi väliaikaista toimimista yksikönpäällikkönä;

                              —

                              henkilöstöön kuuluva henkilö siirrettiin väliaikaisesti yksikön edun mukaisesti henkilöstösääntöjen 7 artiklan nojalla;

                        panee merkille yksikön ilmoituksen, jonka mukaan molemmat tilanteet päättyivät 15. lokakuuta 2010;

         Henkilöresurssit

                  12.

                  on huolestunut siitä, että tilintarkastustuomioistuin totesi jälleen puutteita palvelukseenottomenettelyjen täytäntöönpanossa; panee merkille varsinkin avointen tointen liian suuren osuuden (13 prosenttia), vaikka osuus onkin pienempi kuin vuonna 2009 (24 prosenttia), vuonna 2008 (26 prosenttia) ja vuonna 2007 (33 prosenttia); kehottaakin yksikköä laatimaan palvelukseenottoa koskevan kattavan toimintasuunnitelman, jotta avointen tointen osuutta voidaan vähentää merkittävästi, ja tiedottamaan siitä vastuuvapauden myöntävälle viranomaiselle;

                  13.

                  panee merkille tilintarkastustuomioistuimen huomautuksen, että vuonna 2010 otettiin palvelukseen virkamies varallaololuettelosta, jonka voimassaolo oli päättynyt tammikuussa 2009 ja jonka voimassaolon jatkamista ei ollut hyväksytty, huolimatta siitä, ettei palvelukseenotto ole sallittu varallaololuettelosta, jonka voimassaolo on päättynyt; kehottaa yksikköä varmistamaan, että kaikki palvelukseenottoa koskevat päätökset dokumentoidaan asianmukaisesti vastaavan tilanteen välttämiseksi tulevaisuudessa;

                  14.

                  pitää edellä kuvattua menettelyä valitettavana ja pyytää yksikköä seuraamaan tarkasti varallaololuetteloiden voimassaoloaikoja rekrytoinnin yhteydessä tällaisten virheiden välttämiseksi jatkossa; panee tyytyväisenä merkille Eurojust-yksikön vastauksen, jonka mukaan varallaololuettelosta rekrytoidaan vasta sen jälkeen, kun kunkin yksittäisen nimityksen asianmukaisuus on varmistettu;

                  15.

                  kehottaa yksikköä lopettamaan tällaiset käytännöt ja noudattamaan palvelukseenottoa koskevia sääntöjä;

                  16.

                  pitää valitettavana tapausta, jossa arviointikomitea ei ollut soveltanut tarjouseritelmissä julkaistuja painotuksia; on tyytyväinen, että Eurojust-yksikkö on ilmoittanut ryhtyneensä toimenpiteisiin, joista voidaan mainita kunkin hankintamenettelyn sisällön ja kaupallisten näkökohtien arviointiin liittyvän kattavan dokumentoinnin esittäminen hallinnolliselle johtajalle ennen sopimusten tekemistä; panee tyytyväisenä merkille, että Eurojust-yksikkö on sitoutunut oikeudenmukaisuuteen, avoimuuteen ja tarkkuuteen hankintamenettelyjen yhteydessä edistääkseen organisaation taloudellista uskottavuutta, ja kehottaa yksikköä toteuttamaan toimenpiteitä, joilla varmistetaan täysin tämän sitoumuksen noudattaminen;

         Toiminta

         Organisaatiorakenteen tarkastelu

                  17.

                  panee vuotuisesta toimintakertomuksesta merkille, että vuonna 2009 alkanut organisaatiorakenteen tarkastelu jatkui vuonna 2010 ja että laadittiin ehdotus monivuotisesta henkilöstöpolitiikan suunnitelmasta vuosiksi 2012–2014 sekä henkilöstötaulukot vuosille 2011 ja 2012; panee myös merkille, että vuoden 2010 loppuun mennessä konsulttitoimisto esitti täytäntöönpanovaihetta koskevan yksityiskohtaisen suunnitelman, minkä jälkeen yksikkö käsitteli sitä ja antoi sille tukensa;

         Taloudellinen raportointi ja analyysi

                  18.

                  panee merkille vuotuisen toimintakertomuksen huomautuksen, jonka mukaan yksikön talousarvio-, rahoitus- ja hankintayksikkö otti käyttöön parannetun menetelmän taloudellista raportointia ja analysointia varten yksikkötasolla; ottaa huomioon, että yksikönpäällikkö saa nyt kattavat tiedot varojen käytöstä ja maksusitoumuksista budjettikohdittain ja että nämä tiedot esitetään kuukausittain ja neljännesvuosittain ja samalla tietoja verrataan vuoden ja edellisen vuoden talousarvioon kuukausittain ja kumulatiivisesti;

                  19.

                  katsoo, että tällaisen menetelmän kattavan soveltamisen pitäisi parantaa talousarvio- ja varainhallintoa; kehottaa yksikköä ilmoittamaan vastuuvapauden myöntävälle viranomaiselle menetelmän soveltamisen konkreettisista tuloksista;

         Hallinnollisen johtajan vastuualueet

                  20.

                  muistuttaa, että yksikön hallinnollinen johtaja on vastuussa vastuuvapauden myöntävälle viranomaiselle talousarvion tulojen ja menojen toteutuksesta ja että hän vastaa organisaatiorakenteen toteutuksesta, sisäisistä hallinto- ja valvontajärjestelmistä sekä menettelyistä sellaisen tilinpäätöksen laatimiseksi, jossa ei ole olennaisia virheitä, samoin kuin tilien perustana olevien toimien laillisuuden ja asianmukaisuuden varmistamiseksi;

                  21.

                  panee kuitenkin merkille tilintarkastustuomioistuimen huomautuksen, että tosiasiassa hallinnollinen johtaja ei ole vastuussa suurimmasta osasta päivittäiseen hallinnointiin kuuluvia päätöksiä, jotka tekee yksikön kollegio sen perustamispäätöksen 2002/187/YOS säännösten perusteella; pyytää Eurojust-yksikköä ottamaan tämän poikkeuksen käsittelyyn ja tarkastelemaan sitä uudelleen mahdollisimman pikaisesti; huomauttaa, että mikäli tämä poikkeus säilyy jatkossakin, uudessa asetuksessa on otettava esille tämä rakenteellinen vajavuus;

                  22.

                  panee merkille yksikön vastauksesta, että sen kollegiolla ei ole mahdollisuuksia määrittää uudelleen hallinnollisen johtajan ja kollegion rooleja ja vastuualueita, jotta voitaisiin ratkaista tilivelvollisuuden päällekkäisyys, mutta panee merkille, että toimenpiteitä on toteutettu sen varmistamiseksi, että hallinnollinen johtaja voi toimia vastuualueidensa edellyttämällä tavalla;

         Vuotuinen työohjelma

                  23.

                  pitää hyvin tärkeänä yksikön indikaattoreiden yhdistämistä sen tavoitteisiin, talousarvioon ja työohjelmaan, jotta sidosryhmät voivat arvioida yksikön toimintaa; kehottaa yksikköä siksi tiedottamaan vastuuvapauden myöntävälle viranomaiselle käyttöönsä ottamista keskeisistä indikaattoreista ja niiden yhteyksistä sen tavoitteisiin, talousarvioon ja vuotuiseen työohjelmaan;

                  24.

                  katsoo, että yksikön sisäisellä menettelyllä, jolla tuetaan sen vuotuisen työohjelman laatimista, on hyvin suuri vaikutus niiden tietojen luotettavuuteen, joita yksikkö antaa sidosryhmilleen ja vastuuvapauden myöntävälle viranomaiselle; kehottaa siksi yksikköä takaamaan suunnittelunsa johdonmukaisuuden, asianmukaiset menettelyt ja ohjeet sekä riittävän dokumentoinnin vuotuisen työohjelman tueksi, jotta voidaan antaa tietoja kaikista toteutetuista toimista ja kullekin toimelle suunnitelluista resursseista;

                  25.

                  on huolissaan siitä, että yksikön perustamispäätöksessä 2002/187/YOS ei säädetä vuotuisen työohjelman valmistelua ja hyväksymistä koskevasta vastuusta; katsoo, että tämä saattaa aiheuttaa sekaannusta ja omistajuuden puutetta vuotuista työohjelmaa valmisteltaessa ja hyväksyttäessä; kehottaa sen vuoksi yksikköä käsittelemään tätä puutetta nopeasti ja tiedottamaan toteuttamistaan toimista vastuuvapauden myöntävälle viranomaiselle;

                  26.

                  kehottaa yksikköä toteuttamaan toimia sen varmistamiseksi, ettei sen talousarvion toteuttamisen oikeusperustaa aseteta kyseenalaiseksi ja että sen vuotuinen työohjelma on kattava ja sisältää kaikki tarvittavat tiedot (esimerkiksi tiedot kaikista yksikön toteuttamista toimista ja kullekin toimelle suunnitelluista resursseista);

                  27.

                  kehottaa yksikköä myös laatimaan monivuotisen tietotekniikkastrategiaa koskevan suunnitelman sekä operatiivisille että tukitoimille;

         Sisäinen tarkastus

                  28.

                  panee merkille, että 12 sisäisen tarkastuksen ”erittäin tärkeää” suositusta on vielä toteuttamatta ja että yksikkö on ilmoittanut toteuttaneensa kaksi suosituksista; kehottaa sisäistä tarkastusta selvittämään, mikä on suositusten täytäntöönpanon tilanne;

                  29.

                  panee merkille, että kahdeksan ”erittäin tärkeän” suosituksen osalta täytäntöönpano on viivästynyt yksikön alkuperäisessä toimintasuunnitelmassa ilmoitettua määräaikaa pidemmälle; panee merkille, että viive on yli 12 kuukautta kuudessa niistä:

                              —

                              poikkeuksia koskevan luettelon sisällön tarkastelu ja siihen liittyvät korjaavat toimet;

                              —

                              henkilöstöhallintosuunnitelman kehittäminen;

                              —

                              henkilöstötoiminnan seurannan parantaminen;

                              —

                              väliaikaisen henkilöstön määrän vähentäminen;

                              —

                              henkilöstöyksikön kokoonpanon uudelleenmäärittely;

                              —

                              henkilöresurssien integroidun tietoteknisen välineen käyttöönotto;

                  30.

                  kehottaa yksikköä käsittelemään asianmukaisesti sisäisen tarkastuksen suosituksia ja ilmoittamaan vastuuvapauden myöntävälle viranomaiselle asiassa toteutetuista toimista;

                  31.

                  pyytää kiinnittämään huomiota aiempien vuosien vastuuvapausmietinnöissä esittämiinsä suosituksiin, jotka on esitetty tämän päätöslauselman liitteessä;

                  32.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnasta, varainhoidosta ja sen valvonnasta 10. toukokuuta 2012 antamaansa päätöslauselmaan (7).

         (1)  EUVL C 366, 15.12.2011, s. 140.

         (2)  EYVL L 248, 16.9.2002, s. 1.

         (3)  EYVL L 63, 6.3.2002, s. 1.

         (4)  EYVL L 357, 31.12.2002, s. 72.

         (5)  EUVL L 250, 27.9.2011, s. 215.

         (6)  EUVL L 64, 12.3.2010, s. 1052.

         (7)  Hyväksytyt tekstit, P7_TA(2012)0164 (ks. tämän virallisen lehden sivu 388).

      LIITE

         EUROOPAN PARLAMENTIN SUOSITUKSET AIEMPINA VUOSINA

                  Eurojust

                  2006

                  2007

                  2008

                  2009

                  Toiminta

                  —

                  Yksikön toimintaa oli vaikea arvioida, koska indikaattoreita ei ollut, käyttäjien tyytyväisyyden mittaamisessa oli puutteita ja talousarvion ja työohjelman välillä ei ollut koordinaatiota.

                  Yksikköä pyydettiin tiedottamaan vastuuvapauden myöntävälle viranomaiselle keskeisistä tuloskoskevista indikaattoreista ja niiden yhteyksistä yksikön tavoitteisiin, talousarvioon ja työohjelmiin.

                  Määrärahojen siirrot

                  Vuotuis- ja erittelyperiaatteita ei noudatettu tarkasti: talousarviohallinnossa tehtiin paljon budjettikohtien välisiä määrärahojen siirtoja eivätkä tositteet monissa tapauksissa olleet tarpeeksi yksityiskohtaisia.

                  Vuotuisperiaatetta ei noudatettu tarkasti: määrärahojen siirtoja tehtiin paljon, ja ohjelmasuunnittelussa ja valvonnassa oli puutteita (talousarvio: 18 900 000 euroa; määrärahat: 18 000 000 euroa; siirrot: 5 200 000 euroa).

                              —

                              Vuotuisperiaatetta ei noudatettu tarkasti: edelliseltä vuodelta siirrettyjen ja sitten peruutettujen määrärahojen (1 000 000 euroa eli 25 prosenttia siirretyistä määrärahoista) taso oli korkea.

                              —

                              Komissiota kehotettiin pitämään Eurojustin käteisvarat mahdollisimman pieninä – Eurojustilla on pysyvästi suuret käteisvarat (4 612 878,47 euroa joulukuussa 2008).

                              —

                              Tilintarkastustuomioistuin ei huomauttanut määrärahasiirtojen määrästä eikä määrärahojen peruutuksista vuonna 2009.

                              —

                              Yksikköä kehotettiin tiedottamaan vastuuvapauden myöntävälle viranomaiselle toimista, joita on toteutettu määrärahojen siirron välttämiseksi, sillä se on ollut toistuva ongelma aiemmissa vastuuvapausmenettelyissä.

                  Hankintamenettelyt

                  Hankintamenettelyissä oli puutteita.

                  Hankintamenettelyissä oli puutteita, kuten kahtena edellisenä vuotena (yksikkö esimerkiksi jatkoi olemassa olevien sopimusten voimassaoloa sääntöjen vastaisesti).

                  Hankintamenettelyissä oli puutteita, kuten kolmena edellisenä vuotena: hankintojen yhteydessä ei useimmissa tapauksissa arvioitu markkina-arvoa ennen menettelyn käynnistämistä. Sopimusten seurannassa ja hankintojen suunnittelussa oli puutteita, joten yksikköä kehotettiin ilmoittamaan vastuuvapauden myöntävälle viranomaiselle suunnitelmasta tilanteen korjaamiseksi.

                  Parlamentti oli tyytyväinen siihen, että yksikkö oli toteuttanut toimia tuotteiden tai palvelujen markkina-arvon arvioimiseksi ennen hankintamenettelyn aloittamista. Parlamentti katsoi, että myös muiden erillisvirastojen olisi omaksuttava tämä tärkeä käytäntö. Parlamentti piti myönteisenä myös vuotta 2009 koskevaa yksikön vuotuista hankintasuunnitelmaa, josta oli paljon apua sen yksiköille tarjousten hallinnoinnissa. Parlamentti katsoi, että tällaiset aloitteet parantavat tulojen ja menojen hyväksyjän ohjeistusta ja valvontaa.

                  Henkilöresurssit

                  —

                              —

                              Palvelukseenottomenettelyissä oli puutteita.

                              —

                              Avointen tointen osuus pieneni vuoden 2007 lopun 34 prosentista vuoden 2008 lopun 25 prosenttiin.

                              —

                              Palvelukseenoton suunnittelussa oli puutteita.

                              —

                              Palvelukseenottomenettelyjen suunnittelussa ja täytäntöönpanossa oli puutteita: 26 prosenttia viroista oli edelleen täyttämättä.

                              —

                              Eurojust ei ollut noudattanut erittelyperiaatetta.

                              —

                              Yksikköä kehotettiin ilmoittamaan uudesta palvelukseenottomenettelystään vastuuvapauden myöntävälle viranomaiselle.

                              —

                              Tilintarkastustuomioistuin havaitsi puutteita palvelukseenottomenettelyjen suunnittelussa ja täytäntöönpanossa (24 prosenttia viroista oli edelleen täyttämättä).

                              —

                              Yksikköä kehotettiin laatimaan palvelukseenottoa koskeva kattava toimintasuunnitelma, jotta avointen tointen osuutta voidaan vähentää merkittävästi, ja tiedottamaan siitä vastuuvapauden myöntävälle viranomaiselle.

                              —

                              Yksikköä kehotettiin vähentämään väliaikaisen henkilöstön määrä sisäisen tarkastuksen suosituksen mukaiseksi.

                              —

                              Parlamentti oli huolestunut siitä, että tilintarkastustuomioistuimen mukaan kolme kuudesta keskijohdon toimesta yksikössä oli täytetty väliaikaisesti ”virkaa tekevillä” henkilöstön jäsenillä.

                  Sisäinen tarkastus

                  —

                  —

                  Yksikköä kehotettiin toteuttamaan kaikki 26 sisäisen tarkastuksen suositusta ja toteuttamaan viipymättä seuraavat henkilöstöhallintoa koskevat suositukset: varautuminen lyhyellä aikavälillä nykyisten avointen tointen täyttämiseen, henkilöstöyksikön kokoonpanon uudelleenmäärittely, väliaikaisten toimihenkilöiden määrän vähentäminen, palvelukseenottomenettelyn parantaminen, urakehitystä koskevien soveltamissääntöjen hyväksyminen, valintalautakunnan jäsenten riippumattomuuden turvaaminen ja hankintamenettelyjen asianmukaisen täytäntöönpanon varmistaminen.

                  Yksikköä kehotettiin ilmoittamaan vastuuvapauden myöntävälle viranomaiselle syyt sisäisen tarkastuksen 31. joulukuuta 2008 esittämien suositusten täytäntöönpanon viivästymiseen ja ryhtymään välittömästi toimiin palvelukseenottomenettelyn parantamiseksi, väliaikaisen henkilöstön vähentämiseksi, henkilöstöyksikön rakenteen uudistamiseksi, henkilöstöhallintosuunnitelman laatimiseksi, henkilöstötoiminnan seurannan parantamiseksi ja poikkeuksia koskevan luettelon sisällön tarkastelemiseksi.


title: 2012/582/EU: Euroopan parlamentin päätös, 10. toukokuuta 2012 , vastuuvapauden myöntämisestä Euroopan verkko- ja tietoturvaviraston talousarvion toteuttamisesta varainhoitovuonna 2010#Euroopan parlamentin päätöslauselma, 10. toukokuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan verkko- ja tietoturvaviraston talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/221

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä Euroopan verkko- ja tietoturvaviraston talousarvion toteuttamisesta varainhoitovuonna 2010
   (2012/582/EU)
   EUROOPAN PARLAMENTTI, joka

               —

               ottaa huomioon Euroopan verkko- ja tietoturvaviraston lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Euroopan verkko- ja tietoturvaviraston tilinpäätöksestä varainhoitovuodelta 2010 sekä viraston vastaukset (1),

               —

               ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan verkko- ja tietoturvaviraston perustamisesta 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 460/2004 (3) ja erityisesti sen 17 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0136/2012),

               1.

               myöntää Euroopan verkko- ja tietoturvaviraston pääjohtajalle vastuuvapauden viraston talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan verkko- ja tietoturvaviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 366, 15.12.2011, s. 15.

      (2)  EYVL L 248, 16.9.2002, s. 1.

      (3)  EUVL L 77, 13.3.2004, s. 1.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan verkko- ja tietoturvaviraston talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon Euroopan verkko- ja tietoturvaviraston lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen Euroopan verkko- ja tietoturvaviraston tilinpäätöksestä varainhoitovuodelta 2010 sekä viraston vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon Euroopan verkko- ja tietoturvaviraston perustamisesta 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 460/2004 (3) ja erityisesti sen 17 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0136/2012),

                  A.

                  ottaa huomioon, että tilintarkastustuomioistuin on saanut kohtuullisen varmuuden siitä, että Euroopan verkko- ja tietoturvaviraston (jäljempänä ’virasto’) varainhoitovuoden 2010 tilit ovat luotettavat ja tilien perustana olevat toimet ovat lailliset ja asianmukaiset;

                  B.

                  ottaa huomioon, että parlamentti myönsi 10. toukokuuta 2011 viraston pääjohtajalle vastuuvapauden viraston talousarvion toteuttamisesta varainhoitovuonna 2009 (5) ja vastuuvapauspäätökseen liitetyssä päätöslauselmassa se muun muassa

                              —

                              ilmaisi huolestumisensa siitä, että tilintarkastustuomioistuimen mukaan seuraavalle varainhoitovuodelle siirrettyjen määrärahojen osuus oli 19 prosenttia viraston koko talousarviosta,

                              —

                              kehotti virastoa ottamaan käyttöön kattavan fyysisen inventaarioluettelon ja varmistamaan kirjanpitoaineiston oikeellisuuden,

                              —

                              kehotti virastoa

                                          —

                                          edistämään avoimuutta sekä arvioissa että sen osalta, kuka vastaa hankkeista,

                                          —

                                          tiukentamaan hankintojen hyväksymistä rahoituspäätöksen ja työohjelman tasolla,

                                          —

                                          varmistamaan, että poikkeukset ilmoitetaan kattavasti sen vuotuisessa toimintakertomuksessa,

                                          —

                                          varmistamaan, että mahdollisten sääntöjenvastaisuuksien osalta toteutetaan riittäviä jatkotoimia,

                                          —

                                          kehittämään jälkitarkastuksia ja raportoimaan niistä,

                  C.

                  ottaa huomioon, että viraston määrärahat vuonna 2010 olivat kaiken kaikkiaan 8 113 188 euroa eli 0,05 prosenttia vähemmän kuin vuoden 2009 talousarvio; ottaa huomioon, että vuonna 2010 unionin alkuperäinen maksuosuus viraston talousarvioon oli 7 288 200 euroa (6), kun se oli 7 800 000 euroa vuonna 2009,

         Talousarvio- ja varainhallinto

                  1.

                  palauttaa mieliin, että unionin alkuperäinen maksuosuus virastolle vuodeksi 2010 oli 7 288 200 euroa; huomauttaa kuitenkin, että tähän lisättiin ylijäämän palautuksesta saatu 640 000 euroa, joten unionin osuus vuonna 2010 oli yhteensä 7 928 200 euroa;

                  2.

                  toteaa, että viraston varainhoitovuoden 2010 tilinpäätöksen mukaan sen alkuperäinen talousarvio oli 7 928 200 euroa; huomauttaa kuitenkin, että johtokunta tarkisti talousarviota EFTA-maiden 184 988 euron maksuosuuden huomioon ottamiseksi;

                  3.

                  varmentaa tilinpäätöksestä, että määrärahoista sidottiin 99,95 prosenttia, kun vuonna 2009 vastaava luku oli 94,40 prosenttia, ja maksut puolestaan ylsivät 76,46 prosenttiin kaikista hallinnoiduista määrärahoista, kun vastaava luku oli 75,67 prosenttia vuonna 2009;

         Määrärahasiirrot varainhoitovuodelta toiselle

                  4.

                  panee merkille viraston tilinpäätöksestä, että vuoden 2010 loppuun mennessä sovituista mutta vielä maksamatta olevista maksusitoumusmäärärahoista 1 987 011 euroa siirrettiin vuodelle 2011; panee merkille myös, että vuonna 2010 peruuntuneet ja seuraavalle varainhoitovuodelle siirretyt määrärahat olivat yhteensä 89 185 euroa;

                  5.

                  on huolestunut siitä, että jälleen kerran tilintarkastustuomioistuimen mukaan 52 prosenttia viraston toimintatalousarviosta (osasto III) siirrettiin seuraavalle varainhoitovuodelle; on huolestunut siitä, että tilanne on vastoin talousarvion vuotuisperiaatetta ja osoittaa, että osastosta 3 rahoitettujen viraston toimien täytäntöönpano viivästyi; kehottaa jälleen kerran virastoa tiedottamaan vastuuvapauden myöntävälle viranomaiselle toimista, joita se toteuttaa tämän puutteen korjaamiseksi;

         Hankintamenettelyt

                  6.

                  toteaa, että virasto toimeenpani vuonna 2011 jälkitarkastuksia parantaakseen sisäisen tarkastuksen suorituskykyä hankintamenettelyissä; kehottaa virastoa kuitenkin lisäksi ottamaan käyttöön tehokkaita ennakkotarkastustoimia estääkseen puutteiden esiintymisen hankinnassa ja pyytää tilintarkastustuomioistuinta tarkistamaan näiden toimien tehokkuuden;

                  7.

                  on saanut virastolta ilmoituksen, että se on edistänyt sekä arvioiden avoimuutta että avoimuutta sen suhteen, kuka on vastuussa hankkeista, että se on tiukentanut hankintojen hyväksymistä rahoituspäätöksen ja työohjelman tasolla, että se on varmistanut, että poikkeukset on ilmoitettu kattavasti sen vuotuisessa toimintakertomuksessa, ja että se on varmistanut, että mahdollisten sääntöjenvastaisuuksien osalta toteutetaan riittäviä jatkotoimia; kehottaa kuitenkin tilintarkastustuomioistuinta vakuuttamaan vastuuvapauden myöntävän viranomaisen näiden toimien tehokkuudesta;

                  8.

                  havaitsee vuotuisesta toimintakertomuksesta, että viraston vuonna 2010 aloitettujen hankintamenettelyjen tuloksena tekemien sopimusten toteutus oli seuraava:

                              —

                              sopimukset: 52, mukaan lukien 20 palvelusopimusta ja 9 palveluja koskevaa puitesopimusta,

                              —

                              hankintamääräykset: 233, joista 79 annettiin voimassa olevan palveluja koskevan puitesopimuksen mukaisesti,

                              —

                              aloitetut hankintamenettelyt: 36, mukaan lukien 13 avointa menettelyä;

         Palautus isäntävaltion veroviranomaisilta

                  9.

                  on jälleen kerran pettynyt siihen, ettei edellisvuodesta ole edistytty asiassa, joka koskee viraston etukäteen isäntävaltion veroviranomaisille maksaman 45 000 euron suuruisen arvonlisäveron palautusta; kehottaakin virastoa ilmoittamaan vastuuvapauden myöntävälle viranomaiselle, kun isäntävaltio palauttaa kyseisen summan;

         Henkilöresurssit

                  10.

                  on huolestunut siitä, että jälleen kerran henkilöstövalintamenettelyissä on jäljellä puutteita, jotka vaarantavat niiden avoimuuden; huomauttaa, että tilintarkastustuomioistuimen mukaan vähimmäisvaatimuksia, joiden täytyttyä hakija voidaan kutsua haastatteluun tai kirjata varallaololuetteloon, ei ollut vahvistettu etukäteen valintalautakunnissa; edellyttää viraston tämän vuoksi korjaavan tilanteen ja tiedottavan vastuuvapauden myöntävälle viranomaiselle toteuttamistaan toimista; toteaa myös, että viraston tähän mennessä toteuttamien toimien on osoitettu olevan tässä suhteessa riittämättömiä; katsoo, ettei vastuuvapauden myöntävän viranomaisen pitäisi enää hyväksyä tämän puutteen toistumista,

                  11.

                  huomaa tilinpäätöksestä, että viraston henkilöstö koostui vuoden 2010 lopussa 40 väliaikaisesta toimihenkilöstä ja 11 sopimussuhteisesta toimihenkilöstä; panee merkille myös, että 4 väliaikaisen toimihenkilön ja 2 sopimussuhteisen toimihenkilön tointa oli avoinna vuoden 2010 lopussa, että 3:a avoinna olevaa väliaikaisen toimihenkilön tointa koskevat palvelukseenottomenettelyt on saatettu päätökseen vuoden 2010 neljännellä neljänneksellä ja että sopimussuhteisten toimihenkilöiden palvelukseenottomenettelyt on aloitettu vuoden 2011 alussa;

                  12.

                  toteaa lisäksi viraston vuotuisen toimintakertomuksen perusteella, että vuonna 2010 viraston henkilöstöosaston prioriteetteja olivat:

                              —

                              toistuva resurssien suunnittelu (henkilöstösuunnitelma),

                              —

                              henkilöstön pysymistä edistävät mitattavissa olevat kannustustoimet,

                              —

                              sähköisen työnkulun kautta tarjottavat palvelut;

                        kehottaa näin ollen tilintarkastustuomioistuinta vahvistamaan vastuuvapauden myöntävälle viranomaiselle, että nämä prioriteetit pantiin tehokkaasti täytäntöön;

         Sisäisen valvonnan järjestelmät

                  13.

                  toteaa, että virasto on panemassa täytäntöön ja lujittamassa sisäisiä menettelyjään ja sisäistä valvontaansa kaikkien varainhoitoprosessien osalta vuoden 2010 työohjelmansa mukaisesti;

         Sisäinen tarkastus

                  14.

                  antaa tunnustusta lisäksi siitä, että sisäinen tarkastus suoritti virastolle pienempien riskien arvioinnin päivittääkseen tarkastusprioriteetit ja sisäisen tarkastuksen tarkastussuunnitelman vuosiksi 2010–2012; panee erityisesti merkille, että virastolla on kohonnut riski suunnittelussa, kirjanpidossa, talousarvion toteuttamisessa, tietotekniikan kehittämisessä ja hallinnoinnissa, toiminnan jatkuvuudessa, suhteissa sidosryhmiin, ulkoisessa viestinnässä sekä vaikutusten arvioinnissa; kehottaa virastoa näin ollen ottamaan pikaisesti käyttöön tarvittavat toimenpiteet, joilla riskejä vähennetään edellä mainituissa asioissa;

                  15.

                  panee merkille, että vuonna 2010 sisäinen tarkastus suoritti tarkastuksen aiheesta ”suunnittelu: sidosryhmät ja toimintatavoitteet” laatiakseen arvion ja tarjotakseen kohtuullisen varmuuden sisäisen valvonnan järjestelmän riittävyydestä ja vaikuttavuudesta, mitä tulee sidosryhmien panokseen ja tarpeisiin sekä resurssien jaon vaikuttavuuteen ottaen huomioon operatiivisten toimien prioriteetit;

                  16.

                  panee merkille viraston ilmoituksen, että sisäinen tarkastus esitti 10 suositusta, joista kolme luokiteltiin ”erittäin tärkeiksi” ja seitsemän ”tärkeiksi”; toteaa, että nämä ”erittäin tärkeät” suositukset koskevat seuraavia seikkoja:

                              —

                              sidosryhmien odotusten kartoittaminen,

                              —

                              sidosryhmien osallistuminen hankkeiden suunnitteluun,

                              —

                              sidosryhmiin ylläpidettävien suhteiden hallinnoinnin parantaminen sopivan tietoteknisen välineen avulla;

                  17.

                  kehottaa tämän vuoksi virastoa edelleen

                              —

                              osallistamaan sidosryhmiä ennen viraston alustavan työohjelman laatimista ja sen laatimisen aikana,

                              —

                              kehittämään monivuotista kehystä, jossa määritellään tärkeimmät intressialueet ja asetetaan prioriteetteja,

                              —

                              lisäämään sidosryhmien antaman palautteen käyttöä;

                        pyytää lisäksi virastoa tiedottamaan vastuuvapauden myöntävälle viranomaiselle tässä asiassa toteuttamistaan toimista;

                  18.

                  toteaa, että virasto on ilmoittanut toteuttaneensa neljä erittäin tärkeää suositusta, jotka liittyvät hankintoja koskeneeseen vuoden 2009 tarkastukseen, ja että ne ovat nyt sisäisen tarkastuksen tarkasteltavana;

                  19.

                  kiinnittää huomiota aiempien vuosien vastuuvapausmietinnöissä esittämiinsä suosituksiin, jotka on esitetty tämän päätöslauselman liitteessä;

                  20.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnasta, varainhoidosta ja sen valvonnasta 10. toukokuuta 2012 antamaansa päätöslauselmaan (7).

         (1)  EUVL C 366, 15.12.2011, s. 15.

         (2)  EYVL L 248, 16.9.2002, s. 1.

         (3)  EUVL L 77, 13.3.2004, s. 1.

         (4)  EUVL L 357, 31.12.2002, s. 72.

         (5)  EUVL L 250, 27.9.2011, s. 186.

         (6)  EUVL L 64, 12.3.2010, s. 759.

         (7)  Hyväksytyt tekstit, P7_TA(2012)0164 (ks. tämän virallisen lehden sivu 388).

      LIITE

         EUROOPAN PARLAMENTIN SUOSITUKSET AIEMPINA VUOSINA

                  Euroopan verkko- ja tietoturvavirasto

                  2006

                  2007

                  2008

                  2009

                  Toiminta

                  —

                  —

                              —

                              Virastoa kehotettiin tekemään diakroninen analyysi tänä vuonna ja edeltävinä vuosina toteutetuista toimista.

                  —

                  Talousarvio- ja varainhallinto

                              —

                              Viraston talousarvion toteuttamisessa vuotuis- ja erittelyperiaatteita ei noudatettu tarkasti: toimia kasaantui viimeiselle vuosineljännekselle.

                              —

                              Puutteet operatiivisten toimien toteuttamisessa: 40 prosenttia sitoumuksista ja yli 50 prosenttia maksuista, jotka koskevat operatiivisia toimia, oli toteutettu marraskuussa ja joulukuussa.

                              —

                              Hankintamenettelyn puutteet (tarjouksien esivalinta ei ollut perusteltu, arviointikomitea ei ollut allekirjoittanut arviointiasiakirjoja, asiakirjat eivät olleet jäsenneltyjä ja ne olivat puutteellisia).

                              —

                              Tilintarkastustuomioistuin havaitsi puutteita menettelyissä: puitesopimuksen talousarvioiden aliarviointi (eli palveluhankintoja koskevaan kolmen vuoden puitesopimukseen liittyvät tarpeet oli arvioitu liian pieniksi, ja tätä menoa varten koko vuonna käytettävissä olevat määrärahat oli käytetty kuudessa kuukaudessa).

                              —

                              Komissiota kehotettiin tutkimaan, miten voitaisiin varmistaa tarveperusteisen kassanhallinnan täysimääräinen soveltaminen.

                              —

                              Komissiota kehotettiin varmistamaan, että viraston käteisvarat pidetään pysyvästi mahdollisimman vähäisinä.

                              —

                              Parlamentti oli huolestunut siitä, että tilintarkastustuomioistuimen mukaan seuraavalle varainhoitovuodelle siirrettyjen määrärahojen osuus oli 19 prosenttia viraston koko talousarviosta.

                  Sisäinen tarkastus ja henkilöstö

                              —

                              Dokumentoimattomat sisäisen valvonnan menettelyt; olisi turvattava avoimuus ja moitteeton varainhoito.

                  —

                              —

                              Saavutukset sisäisen tarkastuksen kaikkien kahdeksan suosituksen toteuttamisessa: henkilöstöpolitiikka, vuonna 2008 päättyneiden sopimusten uusiminen, valintalautakuntien riippumattomuus, koulutuspalvelut sekä ylennysmenettelyjen avoimuus.

                              —

                              Puutteet henkilöstön valintamenettelyissä.

                              —

                              Virastoa pyydettiin ottamaan käyttöön jälkitarkastukset ammattimaisen palveluntarjoajan avustuksella.

                              —

                              Virastoa kehotettiin ottamaan käyttöön kattava fyysinen inventaarioluettelo ja varmistamaan kirjanpitoaineiston oikeellisuus.

                  Hankintamenettely

                  —

                  —

                  —

                              —

                              Virastoa pyydettiin tiukentamaan sisäisiä valvontamenettelyjään sen varmistamiseksi, että sopimuksia ja hankintamenettelyjä noudatetaan oikein.

                              —

                              Virastoa kehotettiin

                              —

                              edistämään arvioiden avoimuutta ja avoimuutta sen suhteen, kuka on vastuussa;

                              —

                              tiukentamaan hankintojen hyväksymistä rahoituspäätöksen ja työohjelman tasolla;

                              —

                              varmistamaan, että poikkeukset ilmoitetaan kattavasti sen vuotuisessa toimintakertomuksessa;

                              —

                              varmistamaan, että mahdollisten sääntöjenvastaisuuksien osalta toteutetaan riittäviä jatkotoimia;

                              —

                              kehittämään jälkitarkastuksia ja raportoimaan niistä.


title: 2013/616/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Clean Sky -yhteisyrityksen talousarvion toteuttamisesta varainhoitovuonna 2011#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Clean Sky -yhteisyrityksen talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/340

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Clean Sky -yhteisyrityksen talousarvion toteuttamisesta varainhoitovuonna 2011
   (2013/616/EU)
   EUROOPAN PARLAMENTTI, joka

               —

               ottaa huomioon Clean Sky -yhteisyrityksen lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Clean Sky -yhteisyrityksen tilinpäätöksestä varainhoitovuodelta 2011 sekä yhteisyrityksen vastaukset (1),

               —

               ottaa huomioon neuvoston 12. helmikuuta 2013 antaman suosituksen (05755/2013 – C7-0040/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Clean Sky -yhteisyrityksen perustamisesta 20. joulukuuta 2007 annetun neuvoston asetuksen (EY) N:o 71/2008 (4) ja erityisesti sen 11 artiklan 4 kohdan,

               —

               ottaa huomioon Clean Sky -yhteisyrityksen varainhoitoa koskevat säännökset, jotka sen hallintoneuvosto vahvisti 7. marraskuuta 2008 antamallaan päätöksellä,

               —

               ottaa huomioon tilintarkastustuomioistuimen 8. helmikuuta 2011 antaman lausunnon nro 2/2011 Clean Sky -yhteisyritykseen sovellettavista varainhoitoa koskevista säännöksistä,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0086/2013),

               1.

               myöntää Clean Sky -yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Clean Sky -yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 6, 10.1.2013, s. 9.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 30, 4.2.2008, s. 1.

      (5)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Clean Sky -yhteisyrityksen talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon Clean Sky -yhteisyrityksen lopullisen tilinpäätöksen varainhoitovuodelta 2011,

                  —

                  ottaa huomioon tilintarkastustuomioistuimen kertomuksen Clean Sky -yhteisyrityksen tilinpäätöksestä varainhoitovuodelta 2011 sekä yhteisyrityksen vastaukset (1),

                  —

                  ottaa huomioon neuvoston 12. helmikuuta 2013 antaman suosituksen (05755/2013 – C7-0040/2013),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

                  —

                  ottaa huomioon Clean Sky -yhteisyrityksen perustamisesta 20. joulukuuta 2007 annetun neuvoston asetuksen (EY) N:o 71/2008 (4) ja erityisesti sen 11 artiklan 4 kohdan,

                  —

                  ottaa huomioon Clean Sky -yhteisyrityksen varainhoitoa koskevat säännökset, jotka sen hallintoneuvosto vahvisti 7. marraskuuta 2008 antamallaan päätöksellä,

                  —

                  ottaa huomioon tilintarkastustuomioistuimen 8. helmikuuta 2011 antaman lausunnon nro 2/2011 Clean Sky -yhteisyritykseen sovellettavista varainhoitoa koskevista säännöksistä,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0086/2013),

                  A.

                  ottaa huomioon, että Clean Sky -yhteisyritys, jäljempänä ’yhteisyritys’, perustettiin joulukuussa 2007 kymmeneksi vuodeksi vauhdittamaan puhtaan lentoliikenneteknologian kehittämistä, validointia ja demonstrointia unionissa, jotta sitä voitaisiin ottaa käyttöön mahdollisimman pian;

                  B.

                  ottaa huomioon, että yhteisyritys aloitti itsenäisen toimintansa marraskuussa 2009;

                  C.

                  ottaa huomioon, että tilintarkastustuomioistuin on todennut saaneensa kohtuullisen varmuuden siitä, että yhteisyrityksen varainhoitovuoden 2011 tilit ovat luotettavat;

                  D.

                  ottaa huomioon, että tilintarkastustuomioistuin antoi huomautuksia sisältävän lausuman yhteisyrityksen tilien perustana olevien toimien laillisuudesta ja asianmukaisuudesta;

                  E.

                  ottaa huomioon, että unioni osarahoittaa yhteisyritystä kymmenen vuoden ajan enintään 800 000 000 eurolla tutkimuksen seitsemännen puiteohjelman talousarviosta;

         Talousarvio- ja varainhallinto

                  1.

                  ottaa huomioon, että yhteisyrityksen varainhoitovuoden 2011 lopulliseen lisätalousarvioon sisältyi 175 000 000 euroa maksusitoumusmäärärahoja ja 159 800 000 euroa maksumäärärahoja; toteaa myös, että maksusitoumusmäärärahojen käyttöaste oli 94 prosenttia ja maksumäärärahojen käyttöaste 64 prosenttia; pyytää laatimaan yksityiskohtaisen kertomuksen, jossa tarkastellaan kyseisten puutteiden korjaamisen edistymistä ja annetaan konkreettisia ehdotuksia käyttöasteiden nostamiseksi asteittain;

                  2.

                  ilmaisee huolensa siitä, että maksumäärärahojen alhainen käyttöaste johtuu viivästyksistä yhteisyrityksen toimien täytäntöönpanossa, mukaan lukien ehdotuspyyntöjen julkaisemisen ja avustussopimusten tekemisen väliset merkittävät viivästykset; kehottaa yhteisyritystä toteuttamaan tarvittavat toimenpiteet tällaisten viivästysten välttämiseksi ja lyhentämään ehdotuspyynnön julkaisemisen ja yhteisyrityksen avustussopimuksen tekemisen välistä keskimääräistä aikaa, joka oli ensimmäisessä vuonna 2011 käynnistetyssä menettelyssä 291 päivää;

                  3.

                  korostaa, että talousarvion alhainen toteuttamisaste johtaa kohtuuttoman suuriin käteisvaroihin, jotka olivat vuoden lopussa 51 000 000 euroa eli 32 prosenttia vuonna 2011 käytettävissä olleista maksumäärärahoista;

                  4.

                  pitää valitettavana sitä, että yhteisyritys siirsi varainhoitoa koskevien säännöstensä vastaisesti 68 000 000 euroa maksumäärärahoja varainhoitovuodelle 2012 ilman hallintoneuvoston päätöstä;

                  5.

                  toteaa, että vuonna 2011 osakkaiden kanssa tehtyihin avustussopimuksiin liittyvien menoilmoitusten vastaanottamisessa tapahtui merkittäviä viivästymisiä ja että sen vuoksi suurta joukkoa ilmoituksia ei ehditty hyväksyä lopullisesti tilinpäätöstä varten; panee merkille, että hallintoneuvosto ei hyväksynyt kyseisiä 52 000 000 euron luontoissuorituksia määrärajassa, joten niitä ei kirjattu nettovarallisuuteen vaan ne sisällytettiin velkoihin; ottaa huomioon, että tämän seurauksena yhteisyritys kirjasi 18 500 000 euron negatiivisen nettovarallisuuden, sillä lopullinen tilinpäätös kuvastaa siirtymätilannetta, joka ei vaaranna yhteisyrityksen vakavaraisuutta;

                  6.

                  on huolissaan siitä, että yhteisyrityksen tilinpäätös sai tilintarkastustuomioistuimelta huomautuksia sisältävän lausuman tilien perustana olevien toimien laillisuudesta ja asianmukaisuudesta sillä perusteella, että jälkitarkastusten tuloksena havaittu virhetaso oli 6,16 prosenttia; panee merkille, että yhteisyrityksen toimittamat jälkitarkastukset kattoivat 44 300 000 euroa (18,8 prosenttia kaikista yhteisyrityksen vuosilta 2008, 2009 ja 2010 saamista menoilmoituksista); pitää valitettavana, että jälkitarkastusten tuloksena havaittu virhetaso oli 6,16 prosenttia ja 4,09 prosenttia, kun otetaan huomioon toteutetut korjaavat toimet, kuten takaisinperintämekanismi; toistaa, että yhteisyrityksen olisi parannettava viipymättä avustusten hallinnointia koskevien ennakkotarkastustensa laatua; pyytää, että vastuuvapauden myöntävälle viranomaiselle ilmoitetaan yhteisyrityksen toteuttamien myöhempien jälkitarkastusten tulokset ja että laaditaan perusteellinen edistymiskertomus, jossa annetaan konkreettisia ehdotuksia virhetason alentamiseksi asteittain;

         Sisäisen valvonnan järjestelmät

                  7.

                  panee merkille, että tilintarkastustuomioistuimen mukaan yhteisyritys ei ollut vuoden 2011 aikana ottanut täysimääräisesti käyttöön sisäisen valvonnan menettelyjä ja taloushallinnon tietojärjestelmiä, kuten uutta välinettä, jolla hallinnoidaan osakkaiden ja edunsaajien esittämiin menoilmoituksiin liittyviä tietoja, ja että menoilmoitusten validointiin sovellettaviin ennakkotarkastusmenettelyihin on edelleen panostettava; kehottaa yhteisyritystä toteuttamaan tarvittavat toimenpiteet saattaakseen valmiiksi sisäisen valvonnan menettelyt ja taloushallinnon tietojärjestelmät sekä tarpeellisiksi katsotut työvälineet;

                  8.

                  pitää valitettavana, että esitettyihin menoilmoituksiin sovellettavissa ennakkotarkastusmenettelyissä havaittiin seuraavia puutteita:

                              —

                              menoilmoitusten ennakkotarkastuksissa käytetyt tarkistuslistat eivät aina olleet täydellisiä,

                              —

                              yhdessä tapauksessa erään assosiaatiojäsenen menoilmoitukseen liittyvään tarkastustodistukseen sisältyi poikkeuksia, jotka vaikuttivat henkilöstökuluihin ja alihankintaan; menoilmoitusta ei kuitenkaan mukautettu niin, että poikkeukset olisi otettu huomioon,

                              —

                              vastoin rahoitusmenettelyjen käsikirjaa näyttöä ei saatu siitä, että operatiiviset toimihenkilöt tarkastavat myös sopimusten toteuttamiseen liittyvät taloudelliset osatekijät, ja

                              —

                              ainakin kolmen tapahtuman kohdalla hallintopäällikkö oli huolehtinut rahoitusta koskevista tarkastuksista sekä tulojen ja menojen hyväksyjän tehtävistä, mikä on vastoin rahoitusmenettelyjen käsikirjaa ja tehtävien erillään pitämistä koskevaa periaatetta;

                  9.

                  toteaa, että tilinpitäjä sai maaliskuussa 2012 valmiiksi tiettyjen toimintaprosessien validoinnin, jota vaaditaan yhteisyrityksen varainhoitoa koskevissa säännöksissä; panee merkille, että tilinpitäjä esitti validointikertomuksessaan useita suosituksia, jotka liittyvät etenkin tarpeeseen parantaa menoilmoitusten validointijärjestelmää ja ottaa käyttöön väline, jolla voidaan asianmukaisesti raportoida johdolle talousarviota ja kirjanpitoa koskevista seikoista;

                  10.

                  panee merkille, että komission sisäisen tarkastuksen osasto suoritti vuonna 2011 riskiarvioinnin, jonka tulosten perusteella hallintoneuvoston hyväksyttäväksi esitettiin vuosia 2012–2014 koskeva strateginen tarkastussuunnitelma; palauttaa mieliin, että yhteisyritys aloitti itsenäisen toimintansa marraskuussa 2009;

                  11.

                  panee merkille, että yhteisyrityksen juokseviin kustannuksiin liittyvien perintämääräysten antamismenettelyä ei sovellettu asianmukaisesti, sillä osakkaille esitettyyn vuoden 2011 rahoitusosuuksien maksupyyntöön ei ollut liitetty rahoitussopimuksessa vaadittua kassavirtaennustetta;

         Muut hallintokysymykset

                  12.

                  panee merkille tilintarkastustuomioistuimen havainnon, että yhteisyritys ei ollut vielä vuoden 2011 loppuun mennessä saanut päätökseen sisäisiä menettelyjä, joiden avulla valvotaan tutkimustulosten suojaa, käyttöä ja levittämistä koskevien sääntöjen noudattamista;

                  13.

                  korostaa, että tilintarkastustuomioistuin ehdotti vuonna 2011 yhteisyrityksen varainhoitoa koskevista säännöksistä antamassaan lausunnossa, että eräitä osa-alueita on tarkistettava, mutta tätä menettelyä ei ole vielä saatu päätökseen; pitää myönteisenä, että yhteisyritys tarkistaa varainhoitoa koskevia säännöksiään varainhoidon puiteasetuksen päivittämisen yhteydessä;

                  14.

                  panee merkille, että yhteisyritys laati vuonna 2011 toiminnan jatkuvuutta koskevan suunnitelman ja edistyi tietotekniikkaa koskevien turvallisuusperiaatteiden vakioinnissa ja että palautussuunnitelman oleelliset osatekijät on määritelty, vaikka sen loppuunsaattaminen ja hyväksyminen vaativat vielä lisätyötä;

                  15.

                  suhtautuu myönteisesti siihen, että helmikuussa 2012 yhteisyrityksen ja isäntävaltiona toimivan Belgian välillä tehtiin sopimus toimistotiloista, erioikeuksista ja vapauksista sekä muusta tuesta;

         Muut asiat

                  16.

                  muistuttaa tilintarkastustuomioistuimelle esittämästään kehotuksesta toimittaa kohtuullisessa määräajassa parlamentille erityiskertomus yhteisyritysten luonteesta johtuvista yhteisistä ongelmista, jotka yhteisyritysten olisi ratkaistava yhdessä kumppaneidensa kanssa, jotta varmistetaan yhteisyritysten tuottama lisäarvo sekä unionin tutkimusta, teknologista kehitystyötä ja esittelyä koskevien ohjelmien tehokas täytäntöönpano; panee lisäksi merkille, että kyseisessä kertomuksessa olisi esitettävä myös arvio yhteisyritysten ja niiden rakenteiden tehokkuudesta.

         (1)  EUVL C 6, 10.1.2013, s. 9.

         (2)  EYVL L 248, 16.9.2002, s. 1.

         (3)  EUVL L 298, 26.10.2012, s. 1.

         (4)  EUVL L 30, 4.2.2008, s. 1.

         (5)  EYVL L 357, 31.12.2002, s. 72.


title: 2011/614/EU: Euroopan parlamentin päätös, annettu 10 päivänä toukokuuta 2011 , vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009#Euroopan parlamentin päätöslauselma, 10. toukokuuta 2011 , joka sisältää huomautukset, jotka ovat erottamaton osa päätöstä vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009

text:
               27.9.2011

               FI

               Euroopan unionin virallinen lehti

               L 250/250

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009
   (2011/614/EU)
   EUROOPAN PARLAMENTTI, joka

               —

               ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen lopullisen tilinpäätöksen varainhoitovuodelta 2009,

               —

               ottaa huomioon tilintarkastustuomioistuimen kertomuksen innovatiivisia lääkkeitä koskevan yhteisen teknologia-aloitteen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),

               —

               ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),

               —

               ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0129/2011),

               1.

               myöntää innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2009;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 342, 16.12.2010, s. 15.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 38.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2011,
      joka sisältää huomautukset, jotka ovat erottamaton osa päätöstä vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009
      EUROOPAN PARLAMENTTI, joka

                  —

                  ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen lopullisen tilinpäätöksen varainhoitovuodelta 2009,

                  —

                  ottaa huomioon tilintarkastustuomioistuimen kertomuksen innovatiivisia lääkkeitä koskevan yhteisen teknologia-aloitteen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),

                  —

                  ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),

                  —

                  ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,

                  —

                  ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen varainhoitoa koskevat säännökset, jotka sen hallintoneuvosto vahvisti 2. helmikuuta 2009,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0129/2011),

                  A.

                  ottaa huomioon, että tilintarkastustuomioistuin on saanut kohtuullisen varmuuden siitä, että varainhoitovuoden 2009 tilit ovat luotettavat ja tilien perustana olevat toimet ovat lailliset ja asianmukaiset,

                  B.

                  ottaa huomioon, että innovatiivisia lääkkeitä koskevan yhteisen teknologia-aloitteen toteuttamisesta vastaava yhteisyritys perustettiin helmikuussa 2007 ja sen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä,

                  C.

                  ottaa huomioon, että yhteisyritys on käynnistysvaiheessa eikä se ollut pannut sisäisen valvonnan järjestelmiä ja varainhoidon tietojärjestelmiä kokonaisuudessaan täytäntöön vuoden 2009 loppuun mennessä,

         Talousarvion toteuttaminen

                  1.

                  panee merkille, että yhteisyrityksen vuoden 2009 lopullinen talousarvio sisälsi 82 000 000 euroa maksusitoumusmäärärahoina ja 82 000 000 euroa maksumäärärahoina; toteaa myös, että maksusitoumusmäärärahojen käyttöaste oli 97 prosenttia ja maksumäärärahojen käyttöaste 1 prosentti;

                  2.

                  myöntää, että yhteisyritys on yhä käynnistysvaiheessa; on kuitenkin huolestunut siitä, että maksumäärärahojen käyttöaste oli vain 1 prosentti;

         Osakkaiden rahoitusosuudet

                  3.

                  pyytää yhteisyritystä yhdenmukaistamaan osakkaiden rahoitusosuuksien esitystapaa tilinpäätöksessä komission ohjeiden mukaisesti;

                  4.

                  pyytää yhteisyritystä myös kehittämään edelleen määräyksiä, jotka koskevat osakkaaksi liittymistä ja yhteisrahoitusta ja erityisesti seuraavia:

                              —

                              uusien osakkaiden liittymistä koskevat järjestelyt,

                              —

                              osakkaiden luontaissuoritukset,

                              —

                              ehdot ja edellytykset, joiden perusteella yhteisyritys voi tarkastaa osakkaiden rahoitusosuudet,

                              —

                              edellytykset, joiden perusteella hallintoneuvosto voi hyväksyä yhteisrahoituksen;

         Sisäisen valvonnan järjestelmät

                  5.

                  kehottaa yhteisyritystä panemaan täysimääräisesti täytäntöön sisäisen valvonnan järjestelmänsä ja varainhoidon tietojärjestelmänsä;

                  6.

                  pyytää yhteisyritystä myös sisällyttämään varainhoitoa koskeviin säännöksiinsä nimenomaisen viittauksen sisäisen tarkastuksen osaston toimivaltuuksiin sen sisäisenä tarkastajana yhteisön elimiä koskevan varainhoidon puiteasetuksen mukaisesti;

                  7.

                  katsoo erityisesti, että sisäisen tarkastuksen osaston olisi sisäisenä tarkastajana neuvottava yhteisyritystä riskienhallinnassa, esitettävä riippumattomia lausuntoja hallinnointi- ja valvontajärjestelmien laadusta sekä annettava suosituksia toimintojen toteuttamisedellytysten parantamiseksi ja varojen taloudellisen käytön edistämiseksi; katsoo myös, että yhteisyrityksen olisi ehdottomasti toimitettava vastuuvapauden myöntävälle viranomaiselle toimitusjohtajan laatima kertomus, jossa on yhteenveto sisäisen tarkastajan tekemien tarkastusten määrästä ja tyypistä, annetuista suosituksista ja näiden suositusten johdosta toteutetuista jatkotoimista;

                  8.

                  katsoo, että yhteisyrityksen olisi talousarvionsa koon ja hoitamiensa tehtävien monimutkaisuuden vuoksi perustettava hallintoneuvostolle suoraan raportoiva tarkastuskomitea;

         Sopimusta isäntävaltion kanssa ei ole tehty

                  9.

                  kehottaa yhteisyritystä tekemään Belgian kanssa pikaisesti sopimuksen toimistotiloista, erioikeuksista ja vapauksista sekä muusta Belgian isäntävaltiona yhteisyritykselle antamasta tuesta yhteisyrityksen perustamisesta annetun asetuksen (EY) N:o 73/2008 mukaisesti.

         (1)  EUVL C 342, 16.12.2010, s 15.

         (2)  EYVL L 248, 16.9.2002, s. 1.

         (3)  EUVL L 30, 4.2.2008, s. 38.

         (4)  EYVL L 357, 31.12.2002, s. 72.